text: Voldsom ulykke i Horsens
  06 november 2012 kl. 15.44
  En lastbil og en personbil kørte i eftermiddag frontalt sammen i Horsens. Føreren af personbilen er i livsfare.
  En mand ligger lige nu på operationsbordet på Horsens Sygehus efter et frontalt sammenstød med en lastbil tirsdag på Bollervej ved Horsens, oplyser Sydøstjyllands Politi.
  - Føreren af personbilen - en dansk mand - er i livsfare, mens de to polske mænd i lastbilen er sluppet uskadt, siger vagtchef Svend Pedersen til Ritzau.
  Ulykken skete klokken 13.18, hvor bilen og lastbilen angiveligt er kørt frontalt sammen. Den ene polak har fortalt politiet, at den nu hårdt kvæstede mand pludselig trak ud for at overhale.
  - Han siger, at der i den modsatte vejbane kører en traktor, som har en række biler efter sig - heriblandt den kvæstede mand. Pludselig trækker manden ud for at overhale, og han rammer sammen med lastbilen, fortæller vagtchefen.
  Bilinspektørerne på stedet forsøger også at finde frem til ulykkens årsag.
  De to polske mænd har ikke skullet behandles på sygehuset.
  